РЕГЛАМЕНТ (ЕО) № 150/2009 НА КОМИСИЯТА
от 20 февруари 2009 година
за изменение на Регламент (ЕО) № 619/2008 относно откриване на постоянна тръжна процедура за възстановяванията при износ за някои млечни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 161, параграф 3, член 164, параграф 2, буква б) и член 170 във връзка с член 4 от него,
като има предвид, че:
(1)
С Регламент (ЕО) № 619/2008 на Комисията (2) се определят правилата за тръжна процедура за възстановяванията при износ на натурално масло на блокове, включено в код по КН ex ex 0405 10 19 9700, дехидратирано течно масло в съдове, включено в код по КН ex ex 0405 90 10 9000, и обезмаслено сухо мляко, включено в код по КН ex ex 0402 10 19 9000.
(2)
Открита е постоянна тръжна процедура за определяне на възстановяванията при износ на посочените млечни продукти. В съответствие с член 4, параграф 2 от Регламент (ЕО) № 619/2008 периодите на тръжната процедура се провеждат един път месечно. За да се отговори по-добре на влошаването на състоянието на пазара на мляко и млечни продукти, тръжните процедури за определяне на възстановяванията при износ следва да се организират два пъти месечно.
(3)
Поради това Регламент (ЕО) № 619/2008 следва да бъде съответно изменен.
(4)
Поради неотложната необходимост да се предвиди ефективна мярка в подкрепа на пазара настоящият регламент следва да влезе в сила в деня след неговото публикуване.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 4, параграф 2 от Регламент (ЕО) № 619/2008 се изменя, както следва:
1.
В първата алинея уводните думи се заменят със следното:
„Всеки период на тръжна процедура започва в 13.00 часа (брюкселско време) във вторника преди датата на изтичане на срока, както е посочено в третата алинея, със следните изключения:“.
2.
В третата алинея уводните думи се заменят със следното:
„Всеки период на тръжна процедура приключва в 13:00 часа (брюкселско време) на всеки първи и трети вторник на месеца, със следните изключения:“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2009 година.